Net 'n kwartiertjie elke dag met hierdie stap-vir-stap taalkursus, en oor 30 weke verstom jou kinders almal met hulle kennis van Afrikaans.
In hierdie kursus met sy dertig lesse is 'n jaar se Afrikaanse taalwerk netjies vir jou verpak. Al wat jy hoef te doen, is om elke week die werk af te laai en elke dag 'n kwartiertjie met jou kinders en die werk deur te bring.
Dis die beste om aan 15-Minuut-Afrikaans as iets soos tande borsel te dink -- ’n aktiwiteit wat julle elke dag moet doen. As jy en jou kinders die werk gereeld doen, sal jy sommer gou-gou sien hoe jou kinders beter spel, beter skryf en beter Afrikaans praat.
In die NOTAS AAN DIE ONDERWYSER is daar wenke vir ekstra inhoud waaroor jy met jou kinders kan gesels as jy wil, soos waar sekere Afrikaanse woorde vandaan kom.
Ons bly al vier jaar in Riyadh, Saoedi Arabië. Ek bestel altyd my handboeke al in Oktober en dan word dit by my ouers in Suid-Afrika afgelewer. Elke jaar sit ek met die probleem watter Afrikaans gaan ons die keer probeer. Ek kon tot dusver net nie iets vind nie wat ek voel die begrippe mooi verduidelik sodat ons genoeg leer én waarvan my kinders hou nie. Om nie eers te praat van iets wat nie te veel skryfwerk is vir my seun nie!
Tot en met graad drie kry jy ordentlike Afrikaanse programme, maar van daar is dit slegs boeke (met spelfoute in!) wat net nie vir ons werk nie. Toe ons laas jaar in Suid-Afrika kuier, hoor ek by ’n vriendin van 15-Minuut-Afrikaans. Ek was baie opgewonde en het dadelik navraag gedoen. Die res is geskiedenis. Ons gebruik 15-Minuut-Afrikaans en geniet dit.
Nadat ons week 2 gedoen het, raak my 10 jarige seun die volgende kwyt: “Mamma, hierdie nuwe Afrikaans is gelukkig nie baie skryfwerk nie, maar ek leer tog baie. Ek dink ek hou daarvan.”
Ons is nog op 'n vrolike pas met die lesse besig! Ek so verbaas oor hoe positief my seun (13) is. Hy is een van daardie klassieke tuisskoolseuns wat om de dood nie wou lees nie en skryf nog minder. Hy is meer op die huis se dak en in die motorhuis besig as agter enige boek. En toe kom 15-Minuut-Afrikaans se lesse oor ons pad en ek vra hom of ons dit kan probeer, net om die basiese van moedertaal te leer ken. Hy stem in en ons is nou by week 4!
Wat ’n vreugde ... 15-Minuut-Afrikaans se resep werk verseker, net klein bietjies op 'n slag. Dit maak hom nie moedeloos nie en hy is so positief (en ek so verlig!).
Sy sussie (16) het besluit om ook die lesse te doen en Maandae doen sy sommer die hele week s'n net vir haar eie verryking.
As ’n natuurwetenskaplike kon ek nog nooit die sin van taalleer insien nie. Jare gelede het ek besluit as mens nie tale gaan swot nie, jy op skool maar bloot deur die taalkunde moet kom. My eie belangstelling lê glad nie by taal nie. Ek moet plakkate teen die mure opsit dat ek net kan onthou wat is 'n “noun” of ’n “adverb” nou weer.
My elfjarige dogtertjie is egter ’n ander storie. Ek het haar hier in graad twee rond geleer van woordsoorte en sy onthou die definisies nou nog perfek. Sy skryf ook die lieflikste sinne vol beskrywende woorde wat ek in die woordeboek moet opkyk.
So in my huis is enige taalinsette gaaf, want dit kom glad nie natuurlik soos Wiskunde en ander natuurwetenskappe na my toe nie. Ek is ook glad nie kreatief met enige lesse nie. Daarom is ek so dankbaar vir 15-Minuut-Afrikaans.
'n Lyntjiesboek vir elke leerder, miskien ook 'n lêer om die taalreëls in te sit en dan ook toegang tot 'n woordeboek. Verder is alles vir jou ingesluit. Die storie van "Die klein kleremakertjie" skryf die kinders sin vir sin self. Jy het nie 'n bykomende boek daarvoor nodig nie.
Die kursus is nie so seer ingestel op ’n spesifieke graad nie, maar is ’n volledige pakket om seker te maak enige kind se basiese kennis van Afrikaans is op ’n stewige grondslag. Ma’s wat die program getoets het, het gesê kinders van so tien jaar kon met hulp regkom, maar die twaalfjariges het dit regtig geniet. As jy ouer kinders het, laat hulle vinniger deur die dagstukkies werk. Die belangrike is om hulle fondament in Afrikaanse taalleer reg te kry.
As jy ontevrede is met jou aankoop, laat weet ons asseblief binne dertig dae en jy kry jou geld terug. Gewaarborg.
Vir altyd. Nadat jy ingeskryf het, het jy toegang tot die kursus vir so lank as wat jy wil. Jy kan toegang kry deur jou rekenaar, tablet, selfoon of enige ander toestel met 'n internetverbinding.
Die kursus begin sodra jy daarmee begin en eindig sodra jy daarmee klaar is. Jy handel dit dus teen jou eie tempo af. Elke gesin kan die kursus ook oor en oor met verskillende kinders gebruik soos wat hulle die regte ouderdom daarvoor bereik.